


GALARUS 


GOFFADWRIAETH 


AM Y 


DDAMWAIN ECHRYDUS 


A GYMERODD LE YN, 


Nglofa Carnant, 


Cwmaman, Sir Gaerfyrddin, boreu 
dydd Mercher, Ionawr 16eg, 1884. 





Tra yr oedd y glowyr yn cael eu 
gollwng i lawr at eu gwaith, dygwydd- 
odd i'r rhaff dori, a chyffyrddodd deg 
ohonynt a marwolaeth sydyn a dych- 
rynllyd. Eu henwau oeddynt:— 

David Roberts, gwr priod a phump o 
blant, Brynaman; Thomas bevan, 
gwr priod a thri o blant, Cwmaman ; 
Wm. Lake, gwr priod a tri o blant, 
Cross Inn; Thomas Michael, priod, 
Cwmaman; John Evan Jones, sengl, 
Cwmaman; John D. James, sengl, 
Cwmaman; Evan Roberts, bachgenyn, 
Brynaman; Thos. Roberts, bachgenyn, 
Brynaman; Daniel Rees, bachgenyn, 
(Owmaman; a Edward Morgan, bach- 
genyn, Brynaman. 





— 


Ffyrdd Duw sydd dan y ddaear, 
Ac yn y dyfnder mawr, 
Uwch dirnad ac amgyffred 
Trigolion daear lawr ; 
le, trefn fawr Ragluniaeth 
A'i odiaeth droion cudd, 
I bawb o'r teulu dynol 
Yn berffaith ddirgel sydd. 


Mae dyn yn fod cyfrifol— 
Rhaid rhoddi cyfrif oll 

O flaen y Barnwr Cyfiawn, 
Heb un i fyn'd ar goll; 

Mewn awr pryd na feddyliom 

Cawn deimlo dirfawr boen, 

A'n gwysio fry gan Angeu 
O flaen yr addfwyn Oen! 


Mae miloedd yn y boreu 
O'r ie'nctyd hawddgar hardd— 
Serchogrwydd ar eu gruddiau 
Fel rhosyn gwridog gardd, 
Ond cyn y nos lle byddant ?— 
Yn nhras wyddoldeb maith! 
O! am gael Iesu'n gyfaill 
Cyn dechreu'r ddirfawr daith. 


Y glowyr o Bwll Garnant 
Yn foreu aeth i'r gwaith, 
Fr cwpla i fyn'd i'r angladd, 
Heb feddwl bod yn faith; 

Yr unfed dydd ar bymtheg 
O Ionawr, cofiwch hyn, 
Pan gafodd deg eu diwedd— 


O! chwerw foreu syn: 


Pan ar eu ffordd i'r gwaelod 
Y rhaff a dorai'n ddwy, 
Nes oeddynt oll yn ddrylliau, 
A phrofi marwol glwy', 
Gan adael eu teuluoedd— 
Mewn cwsg yn esmwythau— 
Gan wynebu tragwyddoldeb, 
'Nol colli'r bywydau brau. 

Y gaffer aeth i'r gwaelod, 
A chafodd olwg fawr ; 
Eu cyrff o'ent wedi eu dryllio, 
A'u gwaed yn lliwio'r llawr; 
Rhyw fynyd fach cyn hyny 
Yn iach yn myn'd i'r gwaith, 
Heb feddwl am wynebu 
Y tragwyddoldeb maith. 


'Does neb a haedd'u barchu 
Yn fwy na'r glowyr cu; 
Beunydd maent mewn peryglon 
O dan y ddacar ddu, 
Yn cloddio'r trysor gwerthfawr 
Sydd raid ei gael bob dydd, 
Er cynal eu teuluoedd, 
O chwerw brofiad prudd! 


Yr Arglwydd fyddo'n nodded 

I'r rhai sy'n brudd eu bron, 
Yn wylo.dagrau heilltion 

rJrwy'r ddamwain erchyll hon ; 
Tad ydyw i'r amddifad, 

A gwr i'r weddw brudd, 
Sy'n wylo ac och'neidio 

Yn gyson nos a dydd! 

HUGH ROBERTS 

(PERERIN MÔN). 


